Потвърдените случаи на Covid - 19 у нас са вече 112 Задействана е процедура за внос на лекарство за малария , което е ефективно при борба с коронавируса В България вече има 112 потвърдени случая на Covid - 19 . Вчера са изследвани още 56 проби , от тях са излезли новите случаи , обясни ген . Венцислав Мутафчийски . Във Варна има 4 , Смолян – 3 , Перник – 2 , Пловдив – 2 , Габрово – 2 , Плевен – 4 , Ловеч – 1 , Лом – 1 . Един от болните в Пловдив е лекар , от 6 дни не е на работа и са установени неговите контакти . От софийските болници във ВМА има 14 пациенти с потвърден коронавирус и 21 , които са силно подозрителни за заболяването , в „ Пирогов “ има 4 - ма , доказан е вече пациентът в тежко състояние , който бе преведен в болницата интубиран , в „ Софиямед “ има 1 . В отговор на журналистически въпрос ген . Мутафчийски обясни , че препаратът , който се използва за лекуване на малария ( хлорохинов фосфат ) наистина е одобрен от СЗО и се препоръчва при лечение на новия коронавирус , но у нас той не е разрешен . Задействана е процедура за неговия внос . Изяснява се дали е възможна доставка на суровини , за да си го произведем в България , но повечето суровини идват от Китай , уточни още ген . Мутафчийски . Пациентите в Плевен и Габрово са оздравяващи . За да бъдат освободени от болнично лечение , пациентите с доказан коронавирус , трябва да бъде установено , че организмът им се е изчистил от вируса . Това става с 2 поредни отрицателни проби в рамките на 24 часа . Средно изчистването става за 21 дни , но има и случаи на хора , които го носят повече от 30 дни , така че това се установява с тестване , разясни още ген . Мутафчийски . Той още веднъж призова възрастните хора да останат по домовете си , тъй като са най - уязвимата група . Като се има предвид размера и популацията на София , за столицата все още не се налага въвеждане на по - строги мерки , обясни началникът на щаба в отговор на журналистически въпрос . Бройките потвърдени случаи на Covid - 19 все още са малко . По света има 245 000 случая на потвърден коронавирус . Гърция наближава 500 потвърдени случая , Северна Македония – 40 , Сърбия -103 , Турция – 359 , Италия – 41 000 , Великобритания – 3000 , Германия – 13 000 , Испания – 18 000 , Франция – 10 000 . В Китай има само 39 нови случая .